钦定古今图书集成/明伦汇编/官常典/第205卷 > 韦见素
## 钦定古今图书集成/明伦汇编/官常典/第205卷 > 韦见素

按《唐书韦凑传》：“凑子见素，字会微，质性仁厚，及进士
第，授相王府参军，袭父爵，擢谏议大夫。天宝五载，为
江西、山南、黔中、岭南道黜涉使，绳纠吏治，所至震畏。
迁文部侍郎，平判皆诵于口。铨叙平允，官有丐求，辄
下意听纳，人多德之。十三载，元宗苦雨潦阅六旬，谓
相非其人，罢左相陈希烈，诏杨国忠审择大臣。时吉”
温得幸，帝欲用之。温为安禄山所厚，国忠惧其进，沮
止之。谋于中书舍人窦华、宋昱，皆以见素安雅易制。
国忠入白帝，帝亦以相王府属有旧恩，遂拜武部尚
书、同中书门下平章事、集贤院学士，知门下省事。明
年，禄山表请蕃将三十二人代汉将，帝许之。见素不
悦，谓国忠曰：“禄山反状暴天下，今又以蕃代汉，难将
作矣。”国忠不应。见素曰：“知祸之牙不能防，见祸之形
不能制，焉用彼相？明日当恳论之。”既入，帝迎谕曰：“卿
等有疑禄山意耶？”国忠、见素趋下流涕，且陈禄山反
明甚。诏复位，因以禄山表置帝前，乃出。帝令中官袁
思蓺传诏曰：“此姑忍，朕徐图之。”由是奉诏。然每进见，
未尝不为帝言之，帝不入其语。未几，禄山反，从帝入
蜀。陈元礼之杀国忠也，兵伤其首，众传声曰：“毋害韦
公父子”获免。帝令寿王赐药，传创次巴西，诏兼左相，
封豳国公。肃宗立，与房琯、崔涣持节奉传国玺及册，
宣扬制命。帝曰：“太子仁孝，去十三载已有传位意，属
方水旱，左右劝我且须丰年。今帝受命，朕如释负矣。
烦卿等远去，善辅导之。”见素涕泣拜辞，又命见素子
谔及中书舍人贾至为册使判官，谒见肃宗于顺化
郡。肃宗闻琯名且旧，虚怀待之，以见素尝附国忠，礼
遇独减。是岁十月丙申，有星犯昴，见素言于帝曰：“昴
者，胡也。天道谪见，所应在人，禄山将死矣。”帝曰：“日月
可知乎？”见素曰：“福应在德，祸应在刑。昴金忌火，行当
火位，昴之昏中，乃其时也。既死其月，亦死其日。明年
正月甲寅，禄山其殪乎？”帝曰：“贼何等死？”答曰：“五行之
说，子者视妻所生。昴犯以丙申，金，木之妃也；木，火之
母也。丙火为金子，申亦金也。二金本同末异，还以相
克，贼殆为子，与首乱者更相屠戮乎！”及禄山死，日月
皆验。明年三月，至凤翔，拜尚书左仆射，罢知政事。初，
行在所承丧乱后，兵吏三铨簿领炀散，选部文符伪
滥，帝欲广怀士心，至者一切补官，不加检复。见素奏
“宜明条纲，以为持久”，帝未及从。既还都，选者偎集，补
署无所，日诉于朝，乃追行其言。会郭子仪亦为仆射，
徙见素太子太师，诏至蜀郡奉迎太上皇。以功食实
封三百户。上元初，以疾求致仕，许之，诏朝朔望。宝应
元年卒，年七十六，赠司徒，谥“忠贞。”子谔。